सुधा वर्मा
हर बछर के एके गोठ रहिथे, बरसात म धान ह सरत हावय। धान भींजगे, जरई आगे अउ सरगे। असो तो पानी देरी ले गिरत हावय तब तो अइसना समाचार आना नई चाही। अभी भी धान ह खुल्ला परे हावय। सरकार अतेक धान आथे तेखर बर कुछु इंतजाम काबर नई करयं, सोचे के बात आय। बड़े-बड़े टीन के सेड बना के एखर सकेला करना चाही या फेर बड़े- बड़े चबूतरा बना के ओखर ऊपर धान के बोरी रखके बड़े-बड़े तालपतरी ढंकना चाही। अइसे बात नइये के ये बात ल कोनो जानत नई होहीं, सब जानथें फेर सरकारी काम आय, कोनो ल धियान देना नइये।
ये धान बर पुराना तरीका अपनाना चाही आज किसान मन कोठी नई राखे हावयं। पहिली किसान मन धान ल माटी के कोठी म भर के रखे राहंय। बेरा-बेरा म बेंचय अउ खर्चा करयं। आज सब पक्का मकान बनावत हावयं अउ धान ल एक मुस्त बेच के पइसा बैंक म जमा करा देथें। सरकार के ये धान ल राईस मील वाले मन घलो बेरा-बेरा म उठाथें। उंखरो करा जगह नई राहय। आज ये धान कोठी ल फेर अस्तित्व म लाये के जरूरत हावय। चाहे ये माटी के कोठी होवय या फेर बांस के ढोलकी होवय। सासन के बनाये सेड होवय या फेर बड़े-बड़े चौंरा जेमा तालपतरी ढंकाय राहय।
राइस मील एखर रखरखाव कर सकथे। सबले बड़े बात आय के किसान ले कमती धान लेय जाय। बरसात के बाद म फेर सरकार खरीदारी करय। तब ये धान सुरक्छित रइही। अतेक धान आये के बाद भी चाउंर के कीमत आसमान छूवत रहिथे। रयपुर म चाउंर के भाव अउ दिल्ली म चाउंर के भाव म जादा अंतर नई राहय। 'धान के कटोराÓ म रहिके भी एक दाना चाउंर ल मुंह म नई डार सकस ओखर बर बहुत रकम देय बर परथे। अतेक धान ल चाउंर बना के आम मनखे ल घलो देना चाही। आम मनखे घलो छत्तीसगढ़ म रहिके अपन घर के चाउंर ल खा तो सकय। अभी तो सुंघथन। गहूं के रोटी संग भात खाथन, कभू भात, बोरे, बासी एक संग खाय बर सोचे बर परथे। अइसना काबर? ये धान जब-जब सरथे, जरई आथे तब-तब उच्च मध्यम वर्ग अउ उच्च वर्ग के मनखे के आंखी म आंसू जरूर आथे।
'धान के कटोराÓ ल बइठे-बइठे देखत भर हन, कटोरा भरथे वइसने ओमा पानी परजथे अउ जंवारा कस धान दिखे ले लग जथे। जंवारा तो कई बेमारी ल ठीक करथे अउ देह ल नवा ताकत देथे। फेर ये जंवारा तो सबके आंखी म आंसू लानथे ये ला आज ईलाज के जरूरत हावय।
mai_Deva hne_Deva hne_Deva hne_Deva hne_Deva